ЛДУ Кіта

**ЛДУ** () — эквадорскі футбольны клюб з Кіта. Свае хатнія матчы ладзіць на стадыёне Радрыга Пас Дэльгада, які часьцей называюць Каса-Блянка. Сярод гадоўных клюбаў-супернікаў вылучаюць іншыя кіцкія клюбы, як то «Эль-Насьяналь», «Дэпартыва», «Аўкас» і «Ўнівэрсыдад Католіка». Назва каманды ЛДУ ёсьць абрэвіятурай ад «Спартовай унівэрсытэцкай лігі» (). Клюб бярэ свой пачатак ад паўпрафэсійных спартовых камандаў 1918 году, якія спаборнічалі пад назвай «Унівэрсытарыё», а афіцыйна каманда паўстала 11 студзеня 1930 году.

## Гісторыя
Карані клюбу ляжаць у паўпрафэсійнай спартовай камандзе, якая паўстала ў Цэнтральным унівэрсытэце Эквадору 23 кастрычніка 1918 году. Яе ачоліў доктар Сэсар Хакамэ Маскоса. У першыя дні існаваньня клюб меў каманды ў розных відах спорту, у тым ліку па баскетболе, лёгкай атлетыцы, боксе, бэйсболе, плаваньні, настольным тэнісе і шахматах. Пачатковы бюджэт клюбу складаў каля 500 сукрэ. Гульцамі першай каманды былі студэнты ўнівэрсытэту, і ім даводзілася самастойна аплачваць сваю форму, лекі і выдаткі. У 1932 годзе каманда здабыла свой першы тытул у аматарскім турніры ў Пічынчы, бо ў той час не існавала адзінай нацыянальнай лігі.

Да 1955 году адбыліся пэўныя пераўтварэньні, у выніку чаго была арганізаваная прафэсійнай ліга для клюбаў з Кіта і Амбаты. ЛДУ адразу стаў адным зь лідэраў чэмпіянату, беручы тытулы як у канцы 1950-х гадоў, гэтак і ў 1960-х. У 1967 годзе ўсе рэгіянальныя турніры былі спыненыя на карысьць стварэньня адзінага нацыянальнага турніру. ЛДУ выйграў свой першы нацыянальны чэмпіянат у 1969 годзе, праз год па далучэньні да новай лігі. Гэтая перамога надала клюбу мажлівасьць запачаткаваць выступы ў Кубку Лібэртадорэс, што адбылося ў 1970 годзе. Ужо празь некалькі гадоў футбалісты страцілі месца ў найвышэйшай лізе, але каманда даволі хутка вярнулася ў эліту. У 1974 і 1975 гадах клюб стаў чэмпіёнам краіны, а ў той жа час каманда двойчы запар дакрочыла да паўфіналу Кубка Лібэртадорэс. ЛДУ завяршыла дзесяцігодзьдзе, заняўшы другое месца ў 1977 годзе, што дазволіла ёй зноў узяць удзел у розыгрышы найлепшай лігі Паўднёвай Амэрыкі. 1980-я гады ўважаюцца ў клюбе за змрочнае дзесяцігодзьдзе. Аднак, каманда пачала 1990-я гады з тытула чэмпіёна краіны, выгуляўшы моцную эквадорскую «Барсэлёну». Да канца дзесяцігодзьдзя ЛДУ здабыла тытулы айчыннага чэмпіёна ў 1998 і 1999 гадах. Чэмпіянат 1998 году завяршыўся ўражлівай перамогай над «Эмэлекам» зь лікам 7:0. У 2000 годзе клюб перажыў час крызы, у выніку чаго каманда страціла месца ў лізе, але вяртаньне было хуткім. З 2008 году пачаўся залаты час дружыны.

## Дасягненьні
* **[[Чэмпіянат Эквадору па футболе|Чэмпіён Эквадору]] (13):** 
** 1969, 1974, 1975, 1990, 1998, 1999, 2003, 2005(а), 2007, 2010,
** 2018, 2023, 2024

* **Уладальнік [[Кубак Эквадору па футболе|Кубка Эквадору]] (1):** 
** 2019

* **Уладальнік [[Супэркубак Эквадору па футболе|Супэркубка Эквадору]] (1):** 
** 2020, 2021, 2025

* **Уладальнік [[Кубак Лібэртадорэс|Кубка Лібэртадорэс]] (1):** 
** 2008

* **Уладальнік [[Паўднёваамэрыканскі кубак|Паўднёваамэрыканскага кубка]] (2):** 
** 2009, 2023

* **Пераможца [[Рэкопа Паўднёвай Амэрыкі|Рэкопы Паўднёвай Амэрыкі]] (2):** 
** 2009, 2010

## Крыніцы

## Вонкавыя спасылкі
* Афіцыйны сайт

Катэгорыя:Кіта
Катэгорыя:Спартовыя клюбы, заснаваныя ў 1930 годзе